Covid-19: Studie wys paniekaankope veroorsaak tekorteVolgens ‘n studie spook talle Suid-Afrikaners om weens paniekaankope basiese items aan te koop. (Foto: Maroela Media) Die internasionale navorser Finder het bevind meer as die helfte (56%) van Suid-Afrikaners kon die afgelope maand weens paniekaankope nie sekere basiese benodigdhede aanskaf nie. “Dit is ŉ geraamde 21,6 miljoen mense wat nie items soos handontsmettingsmiddel, vars kos, medisyne en toiletpapier kon koop nie,” het die navorsers bevind. Volgens die navorsing is handontsmettingsmiddel vir talle mense in dié stadium skaarser as hoendertande en meer as ŉ derde van diegene wat aan die studie deelgeneem het, kon dit in die afgelope maand nie aankoop nie. “Dit lyk asof mense vergeet het dat om die verspreiding van ŉ wêreldpandemie te stuit álmal se hande skoon moet wees.” Weens die Covid-19-pandemie is toiletpapier een van die basiese items wat mense sukkel om in die hande te kry. (Foto: Christel Cornelissen) Een in vyf Suid-Afrikaners het gesê hulle kon nie toiletpapier te koop kry nie en 21% van die deelnemers het aangedui dat hulle nie vars kos kon aanskaf nie. Altesaam 19% van die deelnemers kon nie medisyne koop nie en 18% het gesukkel om droë produkte in die hande te kry. Finder het ook bevind dit is veral jonger Suid-Afrikaners wat spook om basiese benodigdhede in die hande te kry. Meer as 60% van diegene in die ouderdomsgroep 18-24 jaar het gesê hulle kon die afgelope maande minstens een noodsaaklike item nie in die hande kry nie. Suid-Afrikaners ouer as 65 jaar het volgens die studie die minste gesukkel. Bykans 60% van vroue het gesukkel om basiese items te koop, in vergelyking met 54% van mans wat aangedui het dat hulle sekere produkte nie kon aanskaf nie. Die studie is ook in die VSA, Kanada, Ierland, Hongkong en die Filippyne gedoen. Die Filippyne (58%) het die meeste gesukkel om basiese items te koop, gevolg deur die VSA (56%), Suid-Afrika (56%) en laastens Hongkong (43%). (Foto: Maroela Media) In die VSA is die soektog na toiletpapier selfs erger as hier – een uit elke drie Amerikaners het gesê hulle sukkel om toiletpapier in die winkels te kry. Volgens die navorsing dui dit daarop dat dit ŉ gewilde item is om tydens ŉ paniek-inkopietog in groot maat in jou winkeltrollie te gooi. Dit is egter ook moontlik dat die aanvraag die aanbod weens ŉ ander rede oorskry. Amper ŉ derde (32%) van Amerikaners en 30% van Kanadese sê hulle voer ŉ stryd om ŉ toiletpapier aan te koop, terwyl 16% van mense in die Filippyne, 17% van mense in Hongkong en 18% van mense in Ierland aangedui het dat hulle nie toiletpapier kon koop nie. Uit al die lande waar die studie gedoen is, het Suid-Afrikaners die meeste gesukkel om toiletware – toiletpapier uitgesluit – te koop. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.